Haltmaagijn Battulga
Haltmaagijn Battulga (mongoli keeles Халтмаагийн Баттулга; sündinud 3. märtsil 1963) on Mongoolia sambomaadleja ja poliitik, alates 10. juulist 2017 kuni 25. juunini 2021 Mongoolia president. Ta kuulus aastatel 2004–2016 Mongoolia parlamenti, aastatel 2008–2012 oli ta teede-, transpordi-, ehitus- ja linnaarenguminister. Enne poliitikasse minemist oli Battulga sambomeister. Ta oli 2017. aasta valimistel Demokraatliku Partei kandidaat ning kogus teises voorus 50,6% häältest; see oli esimene kord riigi ajaloos, kui presidendivalimised otsustati teises voorus. Ta mängis 2019. aasta Mongoolia põhiseaduskriisis vastuolulist rolli.